คปภ.ยืนกรานคุม‘ฟินันซ่าฯ’ไม่ปลดพนง.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — คปภ. แจงคลังสั่งคุมกิจการบริษัท ฟินันซ่า ประกันชีวิต เหตุประสบปัญหาไม่สามารถดำรงเงินกองทุนตามกฎหมาย 
สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้ชี้แจงกรณีกระทรวงการคลังมีคำสั่งให้ควบคุมบริษัท ฟินันซ่า ประกันชีวิต โดยระบุว่าบริษัท ฟินันซ่าฯ ประสบปัญหาฐานะการเงิน ไม่สามารถดำรงเงินกองทุนตามกฎหมายกำหนด และได้ให้แก้ไขปัญหาฐานะการเงินนานพอสมควร แต่ไม่สามารถแก้ไขได้ เพื่อป้องกันมิให้ผู้เอาประกันภัยและเจ้าหนี้ผู้สุจริตได้รับความเสียหาย 
นายกรณ์ จาติกวณิช รมว.คลัง จึงมีคำสั่งควบคุมบริษัท และแต่งตั้งคณะกรรมการควบคุม ซึ่งมี น.ส.สุภา ปิยะจิตติ ผู้อำนวยการสำนักงานนโยบายรัฐวิสาหกิจเป็นประธาน เมื่อวันที่ 26 เม.ย.ที่ผ่านมา
ทั้งนี้ การควบคุมบริษัทส่งผลให้ 1.คณะกรรมการบริษัทชุดเดิมต้องหยุดการดำเนินงานทั้งปวง โดยคณะกรรมการควบคุมจะเป็นผู้ดำเนินกิจการแทน 
2.การควบคุมบริษัทจะไม่มีผลกระทบต่อการดำเนินงานของบริษัท พนักงานบริษัทยังคงปฏิบัติหน้าที่ตามปกติ 3.ผู้เอาประกันภัยและประชาชนสามารถขอรับบริการจากบริษัทได้เช่นเดิม และ 4.บริษัทจะงดรับประกันภัยรายใหม่ และงดการขยายวงเงินการรับประกันภัยของกรมธรรม์ประกันภัยที่มีอยู่เป็นการชั่วคราว จนกว่าจะดำรงเงินกองทุนได้ครบถ้วนตามกฎหมายกำหนด
ทั้งนี้ ล่าสุด น.ส.สุภา ระบุว่า ขณะนี้มีนักลงทุนหลายรายสนใจซื้อหุ้นฟินันซ่า ประกันชีวิต